8 หุ้น รับอานิสงส์ G7 ตั้งเพดาน “น้ำมันรัสเซีย” ห้ามเกิน 70 เหรียญ
8 หุ้น รับอานิสงส์ G7 ตั้งเพดาน “น้ำมันรัสเซีย” ห้ามเกิน 70 เหรียญ/บาร์เรล นำโดย BGRIM-GPSC-GULF-SCGP-EPG-TASCO-CK และ STEC
8 หุ้น รับอานิสงส์ G7 ตั้งเพดาน “น้ำมันรัสเซีย” ห้ามเกิน 70 เหรียญ/บาร์เรล นำโดย BGRIM-GPSC-GULF-SCGP-EPG-TASCO-CK และ STEC
24 พ.ย. 2565

บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์วันนี้(24 พ.ย.65) แนะนำซื้อเก็งกำไรระยะสั้นในหุ้นที่ได้ประโยชน์จากราคาน้ำมันดิบปรับลดลงแรงเมื่อคืนนี้ โดยราคาน้ำมันดิบ WTI ร่วงลง 3.01 ดอลลาร์ หรือ 3.7% ปิดที่ 77.94 ดอลลาร์/บาร์เรล ต่ำสุดในรอบ เกือบ 2 เดือน หลังมีรายงานว่ากลุ่มประเทศ G7 เตรียมกำหนดเพดานราคาน้ำมันรัสเซียไม่ให้ เกิน 70 ดอลลาร์/บาร์เรล
นอกจากนี้ตลาดยังถูกกดดันจากสต็อกน้ำมันเบนซินของสหรัฐที่พุ่ง ขึ้นมากกว่าคาด รวมทั้งสถานการณ์การแพร่ระบาดของโรคโควิด-19 ในจีน โดยกลุ่มประเทศ อุตสาหกรรมชั้นนำทั้ง 7 หรือ G7 เตรียมกำหนดเพดานราคาน้ำมันรัสเซียในกรอบ 65-70 ดอลลาร์/บาร์เรล G7 รวมทั้ง EU และออสเตรเลียมีกำหนดบังคับใช้เพดานราคาน้ำมันรัสเซีย ดังกล่าวในวันที่ 5 ธ.ค.65
ขณะเดียวกันตลาดน้ำมันยังถูกกดดันหลังจากสำนักงานสารสนเทศด้านการพลังงาน ของรัฐบาลสหรัฐ (EIA) รายงานว่า สต็อกน้ำมันเบนซินพุ่งขึ้น 3.1 ล้านบาร์เรลในสัปดาห์ที่แล้ว มากกว่าที่นักวิเคราะห์คาดว่าจะเพิ่มขึ้นเพียง 200,000 บาร์เรล นอกจากนี้ ความวิตกกังวล เกี่ยวกับผลกระทบของโรคโควิด-19 ที่แพร่ระบาดอย่างหนักในจีนยังคงเป็นปัจจัยกดดันตลาด
สำหรับกลุ่มหุ้นที่ได้ประโยชน์จากราคาน้ำมันดิบปรับลดลงแรงนำโดย บริษัท บี.กริม เพาเวอร์ จำกัด (มหาชน) หรือ BGRIM,  บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC, บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF, บริษัท เอสซีจี แพคเกจจิ้ง จำกัด (มหาชน) หรือ SCGP, บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG, บริษัท ทิปโก้แอสฟัลท์ จำกัด (มหาชน) หรือ TASCO, บริษัท ช.การช่าง จำกัด (มหาชน) หรือ CK และบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน) หรือ STEC